ΚΑΝΟΝΙΣΜΟΣ (ΕΟΚ) αριθ. 26/92 ΤΗΣ ΕΠΙΤΡΟΠΗΣ της 6ης Ιανουαρίου 1992 για παρέκκλιση για την περίοδο 1991/92 από τον κανονισμό (ΕΟΚ) αριθ. 2721/88 όσον αφορά την ημερομηνία υποβολής για έγκριση των συμβάσεων της προληπτικής απόσταξης και για τροποποίηση του κανονισμού (ΕΟΚ) αριθ. 2287/91 για την έναρξη της προληπτικής απόσταξης που προβλέπεται στο άρθρο 38 του κανονισμού (ΕΟΚ) αριθ. 822/87 του Συμβουλίου για την περίοδο εμπορίας 1991/92

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1734/91 (2), και ιδίως το άρθρο 38 παράγραφος 5,

Εκτιμώντας:

ότι το άρθρο 6 του κανονισμού (ΕΟΚ) αριθ. 2721/88 της Επιτροπής της 31ης Αυγούστου 1988 για τον καθορισμό των λεπτομερειών εφαρμογής των εκουσίων αποστάξεων που προβλέπεται στα άρθρα 38, 41 και 42 του κανονισμού (ΕΟΚ) αριθ. 822/87 (3), όπως τροποποιήθηκε τελευταία από τον κανονισμό (ΕΟΚ) αριθ. 2181/91 (4), έχει προβλέψει ότι οι συμβάσεις και οι δηλώσεις αποστάξεως υποβάλλονται για έγκριση το αργότερο τέσσερις μήνες μετά την έναρξη κάθε αποστάξεως για την εν λόγω περίοδο- ότι για την περίοδο 1991/92 είναι ανεπαρκής η προθεσμία αυτή για την προληπτική απόσταξη που άνοιξε την 1η Σεπτεμβρίου 1991, λόγω της αβεβαιότητας που προκαλεί στην αγορά μια παραγωγή που είναι πολύ μικρότερη του μέσου όρου- ότι θα πρέπει να προσαρμοστεί η προθεσμία αυτή-

ότι το άρθρο 1 παράγραφος 1 δευτέρο εδάφιο του κανονισμού (ΕΟΚ) αριθ. 2287/91 της Επιτροπής (5), καθόρισε σε 12 εκατόλιτρα ανά εκτάριο την μέγιστη ποσότητα επιτραπέζιου οίνου την οποία οι παραγωγοί μπορούν να προσκομίσουν για προληπτική απόσταξη και ότι για τους παραγωγούς του ισπανικού τμήματος των αμπελουργικών ζωνών η συνολική ποσότητα περιορίζεται στο 15 % της παραγωγής τους σε επιτραπέζιο οίνο- ότι αυτά τα όρια βασίζονται στην καθ' υπόθεση μέση παραγωγή κάθε περιοχής- ότι η παρούσα κατάσταση όμως οδηγεί σε μη ισόρροπο καταμερισμό των υποχρεώσεων και ότι, λόγω των πολύ διαφορετικών διαρθρώσεων από το ένα κράτος μέλος στο άλλο, πρέπει να προσαρμοστούν αυτά τα αριθμητικά στοιχεία για να καταστεί δυνατή η απόσυρση του κατάλληλου όγκου-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την αμπελουργική περίοδο 1991/92, κατά παρέκκλιση από το άρθρο 6 παράγραφος 1 πρώτο εδάφιο του κανονισμού (ΕΟΚ) αριθ. 2721/88, οι συμβάσεις και οι δηλώσεις για την προληπτική απόσταξη που άνοιξε με τον κανονισμό (ΕΟΚ) αριθ. 2287/91 της Επιτροπής μπορούν να υποβληθούν για έγκριση στον αρμόδιο οργανισμό το αργότερο στις 31 Ιανουαρίου 1992.

Άρθρο 2

Ο όγκος 12 εκατολίτρων καθώς και το ποσοστό 15 % που αναφέρεται στο άρθρο 1 παράγραφος 1 δεύτερο εδάφιο του κανονισμού (ΕΟΚ) αριθ. 2287/91 αντικαθίσταται αντιστοίχως από τον όγκο 15 εκατολίτρων καθώς και το ποσοστό 18 %.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Ιανουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 27. 3. 1987, σ. 1. (2) ΕΕ αριθ. L 163 της 26. 6. 1991, σ. 6. (3) ΕΕ αριθ. L 241 της 1. 9. 1988, σ. 88. (4) ΕΕ αριθ. L 202 της 25. 7. 1991, σ. 16. (5) ΕΕ αριθ. L 209 της 31. 7. 1991, σ. 8.